Lukuaika noin 1 min

Komission direktiiviesitys yritysten aggressiivisen verosuunnittelun hillitsemiseksi saa Suomen hallitukselta pääosin myönteisen vastaanoton, mutta siinä nähdään myös riskejä. Valtioneuvoston kirjelmässä eduskunnalle korostetaan, että asian jatkovalmistelussa on otettava huomioon veronkiertopaketin vaikutukset EU:n ja jäsenmaiden kilpailukykyyn. Unionin yksipuoliset toimet nähdään riskinä.”Kilpailukykyyn vaikuttaa muun muassa se, miten ja millä aikataululla vastaavaa sääntelyä sovelletaan Euroopan unionin ulkopuolisissa valtioissa”, kirjelmässä todetaan.Samalla vaaditaan, että direktiiviesityksen taloudelliset vaikutukset on selvitettävä.Komissio antoi tammikuussa esityksen, johon sisältyy kuusi toimenpidettä, joilla pyritään estämään yritysten veronalaisen tulon siirtämistä matalan verotuksen maihin. Johtoajatus on varmistaa, että yritykset maksavat veronsa sinne, missä myös arvo syntyy. Esitys pohjautuu OECD-tasolla sovittuun veropohjan rapautumista ja veronkiertoa ehkäisevään pakettiin, mutta menee joiltain osin pidemmälle.Komissio esittää muun muassa korkojen verovähennysoikeuden rajaamista sekä maastapoistumisveroa yritykselle, joka siirtää varoja tai verotuksellisen kotipaikan matalan verotuksen maahan.Nämä kaksi toimenpidettä ovat olleet myös esitystä kritisoineen Elinkeinoelämän keskusliiton hampaissa. EK:n veroasiantuntija Virpi Pasanen sanoi perjantaina Kauppalehden haastattelussa, että korkojen verovähennysoikeuden rajaaminen voisi haitata suurinvestointeja.”Se tarkoittaa ihan suoraan investoinnin lisäkustannusta. Onko Suomella ja EU:lla tässä tilanteessa varaa siihen?”Esityksen valmistelu on kesken. EU-jäsenmaat yrittävät löytää kompromissin esityksestä toukokuussa.